C 312/160
EL
Επίσημη Εφημερίδα της Ευρωπαϊκής Ένωσης
1.9.2023
(19)
Το ισοζύγιο της γενικής κυβέρνησης το 2023 αναμένεται να εξακολουθήσει να επηρεάζεται από τα δημοσιονομικά μέτρα που ελήφθησαν για να μετριαστούν οι οικονομικές και κοινωνικές επιπτώσεις της αύξησης των τιμών της ενέργειας.
Πρόκειται για μέτρα που παρατάθηκαν από το 2022, και συγκεκριμένα: επιδοτήσεις σε εταιρείες κοινής ωφελείας για τις ζημίες που υπέστησαν λόγω των ανώτατων ορίων στις τιμές της οικιακής ενέργειας και προγράμματα στήριξης για ενεργοβόρες επιχειρήσεις.
Το κόστος των μέτρων αυτών εξακολουθεί να αντισταθμίζεται εν μέρει από τους φόρους επί των απροσδόκητων κερδών των προμηθευτών ενέργειας.
Λαμβανομένων υπόψη των εν λόγω εσόδων, το καθαρό δημο­ σιονομικό κόστος των μέτρων στήριξης εκτιμάται στις εαρινές προβλέψεις 2023 της Επιτροπής ότι θα ανέλθει σε 1,2 % του ΑΕΠ το 2023 (10).
Τα περισσότερα μέτρα το 2023 δεν φαίνεται να στοχεύουν στα πλέον ευάλωτα νοικοκυριά ή επιχειρήσεις και δεν διατηρούν πλήρως το μήνυμα των τιμών για μείωση της ζήτησης ενέργειας και αύξηση της ενεργειακής απόδοσης.
Ως εκ τούτου, δεν πρέπει να λαμβάνονται υπόψη στοχευμένα μέτρα στήριξης κατά την αξιολό­ γηση της συμμόρφωσης με τη σύσταση του Συμβουλίου, της 12ης Ιουλίου 2022 (11).
(20)
Στη σύστασή του της 12ης Ιουλίου 2022 το Συμβούλιο συνέστησε στην Ουγγαρία να λάβει μέτρα, προκειμένου να διασφαλίσει το 2023 ότι η αύξηση των εθνικά χρηματοδοτούμενων πρωτογενών τρεχουσών δαπανών συνάδει με έναν συνολικά ουδέτερο προσανατολισμό πολιτικής (12), λαμβάνοντας υπόψη τη συνεχιζόμενη προσωρινή και στοχευμένη στή­ ριξη προς τα νοικοκυριά και τις επιχειρήσεις που είναι περισσότερο ευάλωτα (-ες) στις αυξήσεις των τιμών της ενέργειας και προς τα άτομα που εγκαταλείπουν την Ουκρανία.
Η Ουγγαρία θα πρέπει να είναι έτοιμη να προσαρμόσει τις τρέχουσες δαπάνες στην εξελισσόμενη κατάσταση.
Το Συμβούλιο συνέστησε επίσης στην Ουγγαρία να επεκτείνει τις δημόσιες επεν­ δύσεις για την πράσινη και την ψηφιακή μετάβαση και για την ενεργειακή ασφάλεια, λαμβάνοντας υπόψη την πρωτοβουλία REPowerEU, μεταξύ άλλων κάνοντας χρήση του μηχανισμού και άλλων ταμείων της Ένωσης.
(21)
Το 2023, σύμφωνα με τις εαρινές προβλέψεις 2023 της Επιτροπής, ο δημοσιονομικός προσανατολισμός θα είναι σε γενικές γραμμές συσταλτικός (+ 4,2 % του ΑΕΠ), σε ένα περιβάλλον υψηλού πληθωρισμού.
Προηγήθηκε επεκτατικός δημοσιονομικός προσανατολισμός το 2022 (– 0,4 % του ΑΕΠ).
Η αύξηση των εθνικά χρηματοδοτούμενων πρωτογενών τρεχουσών δαπανών (εκτός των νέων μέτρων διακριτικής ευχέρειας στο σκέλος των εσόδων) προβλέπεται να έχει συσταλτική συμβολή ύψους 2,2 % του ΑΕΠ στον δημοσιονομικό προσανατολισμό το 2023.
Ως εκ τούτου, η προ­ βλεπόμενη αύξηση των εθνικά χρηματοδοτούμενων πρωτογενών τρεχουσών δαπανών συνάδει με τη σύσταση του Συμ­ βουλίου της 12ης Ιουλίου 2022.
Οι δαπάνες που χρηματοδοτούνται από επιχορηγήσεις του μηχανισμού και άλλων ενωσιακών ταμείων ανήλθαν στο 2,3 % του ΑΕΠ το 2023, ενώ οι εθνικά χρηματοδοτούμενες επενδύσεις προβλέπεται να έχουν συσταλτική συμβολή στον δημοσιονομικό προσανατολισμό , ύψους 0,6 εκατοστιαίας μονάδας (13).
Επομένως, η Ουγγαρία σχεδιάζει να χρηματοδοτήσει πρόσθετες επενδύσεις μέσω του μηχανισμού και άλλων ταμείων της Ένωσης, παρότι δεν προβλέπει να διατηρήσει τις εθνικά χρηματοδοτούμενες επενδύσεις.
Σχεδιάζει να χρηματοδοτήσει δημόσιες επενδύσεις για την πράσινη και την ψηφιακή μετάβαση και για την ενεργειακή ασφάλεια, όπως η ανάπτυξη του δικτύου ηλεκτρικής ενέργειας, ο εκσυγχρονισμός των προαστιακών σιδηροδρόμων, η στήριξη της χρήσης οικιακών ηλιακών συλλεκτών, η παροχή φορητών υπολογιστών σε διδάσκοντες και μαθητές της κατώτερης και της ανώτερης δευτεροβάθ­ μιας εκπαίδευσης και τα μέτρα ψηφιοποίησης στην ιατροφαρμακευτική περίθαλψη, που χρηματοδοτούνται από τον μηχανισμό και άλλα ενωσιακά ταμεία.
(22)
Σύμφωνα με το πρόγραμμα σύγκλισης 2023, το έλλειμμα γενικής κυβέρνησης αναμένεται να μειωθεί σε 2,9 % του ΑΕΠ το 2024.
Η μείωση το 2024 αντικατοπτρίζει κυρίως τη σημαντική μείωση των δαπανών της γενικής κυβέρνησης ως ποσοστό του ΑΕΠ, ιδίως για τον ακαθάριστο σχηματισμό παγίου κεφαλαίου, την ενδιάμεση κατανάλωση και το εισόδημα εξαρτημένης εργασίας.
Σύμφωνα με το πρόγραμμα σύγκλισης 2023, ο δείκτης χρέους της γενικής κυβέρνησης ως προς το ΑΕΠ αναμένεται να μειωθεί σε 66,7 % στο τέλος του 2024.
Με βάση τα μέτρα πολιτικής που ήταν γνωστά κατά την καταληκτική ημερομηνία των προβλέψεων, οι εαρινές προβλέψεις 2023 της Επιτροπής προβλέπουν δημόσιο έλλειμμα ίσο με 4,4 % του ΑΕΠ το 2024.
Το έλλειμμα αυτό είναι υψηλότερο από το έλλειμμα που προβλέπεται στο πρόγραμμα σύγκλισης 2023, κυρίως λόγω των υψηλότερων προβλεπόμενων δαπανών για ακαθάριστο σχηματισμό παγίου κεφαλαίου σύμφωνα με τις πρόσφατες τάσεις και της υψηλότερης ενδιάμεσης κατανάλωσης που οφείλεται στις παρατεταμένες πληθωριστικές πιέσεις.
Στις εαρινές προβλέψεις 2023 της Επιτροπής ο δείκτης χρέους της γενικής κυβέρνησης ως προς το ΑΕΠ είναι υψηλότερος και εκτιμάται ότι θα ανέλθει σε 71,1 % στο τέλος του 2024.
(10) Το ποσοστό αυτό αντιπροσωπεύει το επίπεδο του ετήσιου δημοσιονομικού κόστους των εν λόγω μέτρων, συμπεριλαμβανομένων των τρεχόντων εσόδων και τρεχουσών δαπανών, καθώς και —κατά περίπτωση— των μέτρων σε επίπεδο κεφαλαιουχικών δαπανών.
(11) Σύσταση του Συμβουλίου, της 12ης Ιουλίου 2022, σχετικά με το εθνικό πρόγραμμα μεταρρυθμίσεων 2022 της Ουγγαρίας και τη διατύπωση γνώμης του Συμβουλίου σχετικά με το πρόγραμμα σύγκλισης 2022 της Ουγγαρίας (ΕΕ C 334 της 1.9.2022, σ. 136).
(12) Με βάση τις εαρινές προβλέψεις 2023 της Επιτροπής, η μεσοπρόθεσμη (10ετής μέση) αύξηση του δυνητικού προϊόντος της Ουγγαρίας εκτιμάται σε 16,6 % σε ονομαστικούς όρους.
(13) Άλλες εθνικά χρηματοδοτούμενες κεφαλαιουχικές δαπάνες προβλέπεται να έχουν συσταλτική συμβολή ύψους 2,2 εκατοστιαίας μονάδας του ΑΕΠ.
Η μεγάλη μείωση των λοιπών κεφαλαιουχικών δαπανών το 2023 σχετίζεται με τον σημαντικό αντίκτυπο της αγοράς αποθεμάτων αερίου από ειδική οντότητα που ταξινομήθηκε ως μέρος της γενικής κυβέρνησης το 2022.